
АР-м и махуэм ирихьэлIэу
Адыгей. Республикэ стадион «Дружба» Мейкъуапэ дэтыр зыхуей хуагъэзауэ жэпуэгъуэм къызэIуахыжынущ. ЗэхъуэкIыныгъэшхуэ зыхалъхьа стадионыр зэгъэпэщыжыным елэжьащ «Уры- сей Федерацэм 2016 — 2020 гъэхэм физкультурэмрэ спортымрэ зыщегъэужьын» федеральнэ программэм ипкъ иткIэ. Федеральнэ, щIыналъэ бюджетхэм ейуэ сом мелардым нэблагъэ трагъэкIуэдащ стадионыр зэгъэпэщыжыным .
Адыгейм и Iэтащхьэ КъумпIыл Мурат нэхъапэкIэ жиIауэ щытащ «Дружба» стадионыр къызэIухыжыныр Адыгэ Республикэм и махуэшхуэм — жэпуэгъуэм и 5-м ирырагъэхьэлIэну.
Стадионыр къэгъэщIэрэщIэжыным елэжьащ 2009 гъэм щыщIэдзауэ. Ар яухуауэ щытащ 1949 гъэм цIыху мини 7-м хуэщIауэ. Иджы республикэм и стадион нэхъыщхьэм цIыху мин 18 иригъэблэгъэфынущ. Къыхэдгъэщынщи, мы гъэм Мейкъуапэ щатынущ иджыри зы спорт IуэхущIапIэ — федеральнэ ахъшэ хэлъу яухуэ спорт-нэщанэуапIэр.
IэнатIэм игъуэтыну зэхъуэкIыныгъэхэр
Адыгейм и Iэтащхьэ КъумпIыл Мурат хэту республикэм щекIуэкIащ экономикэ Iуэхухэр зэзыгъэуIу советым и зэIущIэ. Абы щытепсэлъыхьащ мэкъумэш IэнатIэм зэрызиужьынум.
ЗэIущIэм щыжаIам тепщIыхьмэ, хьэцэпэцэм нэхърэ, хадэхэкIымрэ пхъэщхьэмыщхьэхэмрэ уелэжьыныр нэхъ фейдэщ. Апхуэдэуи жаIащ ерыскъыпхъэхэр щахъумэну щIыIалъэхэр зэрахуримыкъур, абы къару зэгъэуIуакIэ яужь итын зэрыхуейр. Мы Iуэхум теухуауэ къыхалъхьа жэрдэмыр Адыгейм и Iэтащхьэ КъумпIыл Мурат ядиIыгъащ.
Зэдэлэжьэну зэгуроIуэ
Къэрэшей-Шэрджэс. Республикэм туризмэм-кIэ, курортхэмрэ щIалэгъуалэ политикэмкIэ и министр Ерчэн Анзор дыгъуасэ Мэзкуу щыIу- щIащ Урысейм бизнес-патриотизмэм зыщегъэужьынымкIэ хьэрычэ- тыщIэхэм я «АВАНТИ» ассоциацэм и унафэщI Янсуков Рахман. Апхуэдэуи абы хэтащ «Молодежная биржа труда» РГБУ-м и унафэщIым и къалэнхэр зыгъэзащIэ Тэтэркъул Ибрэхьим.
Ахэр тепсэлъыхьащ Къэрэшей-Шэрджэс Республикэм инвестицэхэр къешэлIэнымкIэ щыIэ хэкIыпIэхэм, щIыналъэм туризмэмрэ хьэрычэтыщIэмрэ зыщегъэужьыным. ЗэIущIэм хэта лъэныкъуэхэм Iэ щIадзащ зэрызэдэлэжьэнум техуа ЗэгурыIуэныгъэм.
Леопард зэтIолъхуэныкъуэ
Республикэм и зоопаркым щаIыгъ Звездочка леопардым зэтIолъхуэныкъуэ цIыкIуитI къилъхуащ. Мыгувэу абыхэм псэупIэ яхуэхъунущ Шэшэн Республикэм и зоопаркыр.
Зоопаркым и хэхъуэ цIыкIухэм зэкIэ цIэ къыхуагупсысакъым, ар хуит хуащIащ зыIэрыхьэнухэм. «МазитI ныбжьым нэсмэ, ахэр Шэшэн Республикэм еттыну ди мурадщ», — жиIащ зоопаркым и унафэщI Текеев Расул.
УЭРДОКЪУЭ Женя.
